Δυναστεία (σειρά)

Η πρώτη σεζόν

H πρώτη σεζόν ήταν μέτρια σε θεαματικότητα, αλλά με ανώτερη ποιότητα σεναρίου και παραγωγής (με μουσική γραμμένη ειδικά για τη σειρά από τον Bill Conti) από τις επόμενες. Στο πιλοτικό επεισόδιο η Κρυστλ ετοιμάζεται να παντρευτεί τον Μπλέηκ, έναν γάμο στον οποίο αντιτίθεται η κόρη του Φάλλον και για τον οποίο επιστρέφει από τη Νέα Υόρκη ο γκέι γιος του Στήβεν. Όταν ένα πραξικόπημα σε μια αραβική χώρα απειλεί την περιουσία του Μπλέηκ, ο αντίπαλος του, Σίσιλ Κόλμπι, κάνει μια συμφωνία με την Φάλλον: Να παντρευτεί η Φάλλον τον ανιψιό του Σίσιλ, Τζεφ Κόλμπι, και σε αντάλλαγμα ο Σίσιλ θα βοηθήσει, σιωπηρά, τον Μπλέηκ. Εν τω μεταξύ η Κρύστλ, που ήταν παλιά ερωτευμένη με τον Μάθιου Μπλέιζντελ, εργοδηγό του Μπλέηκ στις πετρελαιοπηγές, βλέπει σταδιακά πόσο αδίστακτος είναι ο άντρας της. Όταν ο Μάθιου ξεκινά την δική του επιχείρηση η Κρυστλ τον βοηθά οικονομικά, κάτι που ο Μπλέηκ βλέπει σαν απιστία και στο θυμό του βιάζει την Κρυστλ. Ο εραστής του Στήβεν, Τεντ Ντινάρντ, τον επισκέπτεται στο Κολοράντο και ο Μπλέηκ του επιτίθεται οργισμένος και τον σκοτώνει ρίχνοντας τον, από ατύχημα, στη γωνία του τζακιού. Η σεζόν τελειώνει όταν στη δίκη του Μπλέηκ για το θάνατο του Τεντ εμφανίζεται η πρώτη συζυγός του, Αλέξις Κάρρινγκτον.  Στη σεζόν αυτή διάφοροι χαρακτήρες συχνά έκαναν κριτική στους Μπλέηκ και Σίσιλ και κατ' επέκταση στο σύστημα που υπηρετούσαν για την εξάρτηση από το πετρέλαιο, την αναγωγή του κέρδους σε ύψιστο σκοπό, τα βρώμικα μέσα κατά των μικρών ανταγωνιστών κλπ, στοιχεία που δεν επέζησαν της πρώτης σεζόν.

Αλλαγή δομής

Όταν το ABC απείλησε να σταματήσει τη σειρά λόγω χαμηλής θεαματικότητας σε σχέση με το μεγάλο κόστος, η παραγωγή αποφάσισε να αλλάξει τη δομή της σειράς. Οι Eileen και Robert Mason Pollock επιστρατεύτηκαν ως παλαιοί γνώστες του είδους. Πρώτα εξαφάνισαν τους μεσοαστούς Μπλέιζντελ, που αποχώρησαν (πλην της Κλώντια) και πια όλο το ενδιαφέρον ήταν στην υψηλή κοινωνία. Έπειτα, με την άφιξή της Joan Collins στο ρόλο της ραδιούργας πρώην συζύγου του Μπλέηκ, Αλέξις, και με τη μετατροπή της σειράς από δραματική με κοινωνικά στοιχεία σε καλτ και συχνά κωμική σαπουνόπερα, το ζεύγος Eileen και Robert Mason Pollock δημιούργησε μια ιστορία βεντέτας όπου η Αλέξις επιστρέφει και από απλή γυναίκα του τζετ σετ που ζει με την διατροφή του Μπλέηκ γίνεται η αντίπαλος του στις επιχειρήσεις. Σαν παρασκήνιο της βεντέτας αποκαλύπτεται ότι η Αλέξις αναζητεί την εκδίκηση για τα χρόνια που ο Μπλέηκ την είχε εξορίσει από το Ντένβερ επειδή την βρήκε στο κρεββάτι με τον ζωγράφο Ρότζερ Γράιμς. Η πλοκή άρχισε να τρέχει με απίστευτο ρυθμό και συχνά με απίστευτες ιστορίες (π.χ. σε ένα επεισόδιο η Κλώντια Μπλέιζντελ ρίχνει ένα μωρό από την κορφή ενός ουρανοξύστη, αλλά αποκαλύπτεται ότι το μωρό ήταν μια κούκλα που βάσταγε η ψυχικά διαταραγμένη Κλώντια). Η Δυναστεία σημαδεύτηκε από σκάνδαλα εντός και εκτός οθόνης: μετά την αποχώρηση των Pollocks, η Camille Marchetta επιστρατεύτηκε από τη συγγραφική ομάδα της σειράς "Ντάλλας" και δημιούργησε την πλοκή του κρατιδίου της Μολδαβίας. Ξαφνικά πρίγκιπες και πραξικοπήματα άλλαξαν και πάλι την βασική δομή της σειράς, αλλά αυτή τη φορά χωρίς μακροχρόνιο σχεδιασμό. Έτσι ενώ η σειρά κέρδισε την θέση #1 στην Αμερική εκείνη την χρονιά, ήταν μια πύρρειος νίκη. Η σειρά έχασε το πιστό κοινό που είδε την Δυναστεία να στερείται κάθε αξιοπιστία σε πλοκή και χαρακτήρες--κάτι στο οποίο επέτεινε και η παρέλαση γκεστ σταρ, ανάμεσα τους και ο Rock Hudson που φίλησε την Κρυστλ στην οθόνη και λίγο καιρό μετά πέθανε από AIDS , δημιουργώντας πανικό στο σετ σε μια εποχή που λίγα ήταν γνωστά για την ασθένεια.   Στην 6η σεζόν οι παραγωγοί δημιούργησαν μια σειρά-κλώνο, τους Colbys, η οποία κράτησε μόνο δύο σεζόν. Στην Αμερική οι δύο σειρές διαδραματίζονταν ταυτόχρονα όμως η ΕΡΤ2 τις πρόβαλε διαδοχικά. Η σειρά πρόβαλλε το τελευταίο της επεισόδιο στις 11 Μαίου 1989 στην Αμερική.

Στην Ελλάδα

Στην Ελλάδα η Δυναστεία, όπως και το "Ντάλλας" παλιότερα, ήταν ένα προϊόν που η κρατική τηλεόραση αντιμετώπιζε ως αναγκαίο κακό, από τη μία απολαμβάνοντας την μεγάλη θεαματικότητα και τα έσοδα από τις διαφημίσεις και από την άλλη ως δείγμα μιας κουλτούρας που η δημόσια τηλεόραση δεν ήθελε να προβάλλει. Παρόλο που ο πρώτος κύκλος προβλήθηκε γρήγορα (Αύγουστος 1981) από την τότε ΥΕΝΕΔ (11μμ), κάθε κύκλος επεισοδίων μετά τον δεύτερο αγοραζόταν με καθυστέρηση από την ΕΡΤ2 και συχνά με δηλώσεις ότι θα ήταν ο τελευταίος που αγόραζε, μέχρι που το 1985 η Joy Video πρόλαβε και αγόρασε τα δικαιώματα αποκλείοντας την προβολή του 6ου κύκλου επεισοδίων της σειράς από την τηλεόραση για έξι μήνες. Τόσο δημοφιλής ήταν τότε η Δυναστεία που το περιοδικό Ταχυδρόμος ανέθεσε στην Μανίτα Τριάρχου να γράφει περιλήψεις των επεισοδίων που κυκλοφορούσαν σε κασέτα. Η ίδια συντάκτης είχε πάει και σε αποστολή στην Αμερική το καλοκαίρι του 1985 να παρακολουθήσει τα γυρίσματα και να μεταδώσει πληροφορίες για το ποιοι χαρακτήρες επέζησαν του μακελειού στην Μολδαβία στο τέλος του 5ου κύκλου επεισοδίων.

Δυναστεία 2017, CW

Τον Μάιο του 2017 το αμερικανικό δίκτυο CW ανακοίνωσε ότι η σειρά θα ξαναρχίσει τον Οκτώβρη. Η |νέα σειρά δεν θα είναι συνέχεια αλλά επανακίνηση (reboot) της αρχικής ιστορίας με αρκετές όμως αλλαγές.